การผนวกภาคใต้และภาคตะวันออกของยูเครนเข้ากับรัสเซีย

วันที่ 30 กันยายน 2565 รัฐบาลรัสเซียลงนามสนธิสัญญารับเข้าเป็นสมาชิก (accession treaty) กับข้าราชการที่รัสเซียแต่งตั้ง เป็นการผนวกแคว้น 4 แคว้นของยูเครนซึ่งรัสเซียยึดครองได้บางส่วน ประกอบด้วยแคว้นดอแนตสก์ แคร์ซอน ลูฮันสก์ และซาปอริฌเฌีย เป็นส่วนหนึ่งของรัสเซีย โดยพื้นที่ 4 แคว้นนี้คิดเป็นประมาณ 15% ของดินแดนยูเครนทั้งหมด ทั้งนี้แคว้นทั้งสี่ยังคงมีการสู้รบ และประชากรส่วนใหญ่หนีออกจากพื้นที่ตั้งแต่รัสเซียเริ่มรุกรานยูเครนในปี 2565 มีพิธีผนวกดินแดนอย่างเป็นทางการในกรุงมอสโกโดยมีหัวหน้าจากทั้ง 4 แคว้นกับวลาดีมีร์ ปูติน ประธานาธิบดีรัสเซีย เข้าร่วม ขณะที่ยูเครน สหภาพยุโรป และสหประชาชาติล้วนแถลงว่าพิธีการผนวกดินแดนนี้ไม่มีคุณค่าทางกฎหมาย การผนวกดินแดนดังกล่าวเป็นการสร้างสะพานบกระหว่างแผ่นดินใหญ่รัสเซียกับไครเมียซึ่งรัสเซียผนวกไปตั้งแต่ปี 2557 นอกจากนี้เหตุดังกล่าวยังนับว่าเป็นการผนวกดินแดนใหญ่สุดของยุโรปนับตั้งแต่สงครามโลกครั้งที่สอง

การผนวกดินแดนดังกล่าวเกิดขึ้นหลังมีการจัดการลงประชามติโดยทางการที่รัสเซียหนุนหลังในแคว้น 4 แคว้นนี้ ซึ่งถูกสหประชาชาติประณาม ประชาคมนานาชาติไม่รับรองการผนวกดินแดนนี้ ไม่กี่ชั่วโมงหลังมีการประกาศ วอลอดือมือร์ แซแลนสกึย ประธานาธิบดียูเครน ประกาศว่ายูเครนจะเริ่มกระบวนการขอเข้าร่วมเนโทโดยใช้ช่องทางเร่งด่วน 

 อ้างอิง 


หมวดหมู่:การรุกรานยูเครนโดยรัสเซีย
หมวดหมู่:สงครามรัสเซีย–ยูเครน
หมวดหมู่:การผนวก
หมวดหมู่:พ.ศ. 2565
หมวดหมู่:ประเทศยูเครนในปี พ.ศ. 2565
หมวดหมู่:ความสัมพันธ์ระหว่างประเทศในคริสต์ศตวรรษที่ 21
หมวดหมู่:อุดมการณ์เรียกร้องดินแดนของชนชาติรัสเซีย
หมวดหมู่:การยึดครองทางทหารของรัสเซีย